སྤྱིར་ད་ལྟའི་བོད་ཀྱི་བརྙན་ཡིག་ལོ་ཙཱའི་གནས་བབས་དང་སྒོས་སུ་བརྙན་ཡིག་ལོ་ཙཱ་དགོས་མཁོའམ་ཁ་གཏོད་ས་ལ་སྤྱི་དང་བྱེ་བྲག་གི་ཁྱད་པར་གཉིས་སུ་ཕྱེ་རུང་བར་འདོད་དེ།སྤྱིའི་ཆ་ནས་བརྙན་ཡིག་ལོ་ཙཱའི་ཁ་གཏོད་ས་ནི་དམིགས་བསལ་གྱི་ཚོགས་སྤྱི་ཤིག་གི་དགོས་མཁོར་ལྟོས་པ་རེད་དེ།ཚོགས་སྤྱི་དེར་གཤམ་གྱི་དམིགས་བསམ་གྱི་ཆོས་གསུམ་ཚང་ཡོད།ཕྱི་སྐད་མི་གོ་བའམ་ཕྱི་ཡིག་མི་རྟོགས་པ།རང་ཡིག་ཤེས་པ།གློག་བརྙན་ལ་མོས་པའི་སྐྱེ་བོ་སྐོར་ཞིག་ཡིན་ལ།བརྙན་ཡིག་ལོ་ཙཱ་བས་བརྙན་ཡིག་ལོ་ཙཱ་བྱས་པ་ལ་བརྟེན་ནས་སྐྱེ་བོ་དེ་དག་གིས་ཕྱི་སྐད་གོ་ནང་བཞིན་ནམ་ཕྱི་ཡིག་རྟོགས་པ་ལྟར་དུ་ཕྱི་སྐད་མི་གོ་བའམ་ཕྱི་ཡིག་མི་རྟོགས་པའི་གེགས་རྒྱ་སེལ་ནས།རང་ཡིག་ཤེས་པའི་ལེགས་ཆ་བེད་སྤྱད་ནས་ཁོ་ཚོས་ཀྱང་ཕྱིའི་གློག་བརྙན་ཅི་རིགས་གང་འདོད་དུ་ལྟ་ཐུབ་པའི་དགོས་མཁོ་འགྲུབ་པར་བྱ་རྒྱུ་ནི་བླ་མེད་ཀྱི་འགན་འཁྲི་ཞིག་ཏུ་ལྟ་བཞིན་ཡོད།དེ་མིན་བྱེ་བྲག་གི་དགོས་མཁོའི་ཐད་ནས།རྒན་དོར་ཞི་རིན་པོ་ཆེསདད་ལྡན་མེ་ཏོག་བཙུགས་པ་མཆོད་པའི་ཕྱིར།།ན་ཆུང་མེ་ཏོག་བཙུགས་པ་རྒྱན་གྱི་ཕྱིར།།ཚོང་བས་མེ་ཏོག་བཙུགས་པ་རིན་གྱི་ཕྱིར།།བསམ་པའི་དམིགས་ཡུལ་སྟེང་ནས་ཐ་དད་གྱུར།།ཞེས་པ་གསུངས་པ་ཇི་བཞིན་རེད།དེ་བཞིན་དུ་སྤྱིའི་དགོས་མཁོ་དང་དམིགས་ཏེ་བཤད་ན་ཡིག་སྐད་གཞི་རྩར་བཟུང་ནས་དེའི་སྟེང་ལ་ཡིག་ཐོག་ཏུ་འཁོད་རུང་བའི་སྤྱི་མཐུན་དུ་སྤྱོད་པའི་ཡུལ་སྐད་བཀོད་ན་ནི་བར་སྟོང་གི་ཚད་བཀག་སེལ་བ་དང་ལྟ་མཁན་གྱི་འདོད་བློ་དང་ཡང་འཚམ་པར་འདོད།